Ghoelasj - Wikipedia
Hongaarse Pörkölt staan in die buiteland as ghoelasj bekend
Ghoelasj (afgelei van Hongaars gulyás [hús] [ˈɡujaːʃ], letterlik "beeswagter(vleis)" ) is 'n vleisbrediegereg of soep wat sy oorsprong in Hongarye het en van vleis, groente, pasta, uie en speserye soos paprika (Hongaarse rooi peper) en karweisaad berei word. Die resep het lankal ook ingang tot die kookkuns van ander lande gevind sodat daar 'n groot verskeidenheid variante van die gereg bestaan. Ghoelasj geniet in Hongarye status as nasionale gereg en simbool van die land.
Die gereg, wat in ander lande Ghoelasj, Goelasj, Gulasch, Gulyas of Goulash genoem word, staan in Hongarye self eintlik as Pörkölt of Paprikás bekend. Die eersgenoemde term verwys na geroosterde vleis, terwyl die tweede gereg met suurroom verfyn word en ongeag sy naam minder paprika bevat. Vir Tokány, 'n derde variant, word die vleis in lang strepies gesny.
Die naam van die gereg is afgelei van die Hongaarse gulyás [ˈɡujaːʃ]. Gulya beteken "kudde, trop" of "vee, beeste" in Hongaars, terwyl gulyás na 'n beeswagter verwys. Na die gereg is gaandeweg as gulyáshús verwys ("'n vleisgereg wat deur beeswagters berei word"). In moderne Hongaars word gulyás intussen in albei betekenisse - vleisgereg/sop en beeswagter - gebruik.
Ghoelasj het sy oorsprong in die Puszta, 'n landskap in Hongarye wat as eksklawe van die Eurasiese Steppe beskou word. Die Hongaarse naam kan as "wildernis" of "weiveld" vertaal word. Die Puszta met sy kontinentale klimaat het vanaf die middeleeue to